Interdik teen ‘Doom-profeet’ bekomFoto: Facebook Die hooggeregshof in Limpopo het Maandag ŉ interdik uitgereik teen pastoor Lethebo Rabalago wat hom verhoed om Doom-insekweerder op sy gemeentelede te spuit. Dr. Phophi Ramathuba, LUR vir gesondheid in Limpopo, het die uitspraak verwelkom. “Ons glo dit sal ŉ les wees vir die talle ander pastore wat ongewone praktyke gebruik teen die arm en weerlose lede van ons samelewing,” het Ramathuba in ŉ verklaring gesê. “Die departement sal ook verskeie gesondheidsprogramme van stapel stuur om mense te help verstaan wat die uitwerking van dié praktyke is.” Sy het gesê haar departement bly verbind daartoe om seker te maak dat siektes nie onder die gemeenskap versprei nie. Rabalago se bedrywighede het onder die soeklig gekom toe foto’s op sosiale media versprei is waar hy Doom-insekweerder op sy gemeentelede spuit. Lees alle vorige berigte oor die Doom-profeet op Maroela Media.